b'\n_START_ARTICLE_\nAntun Milovan (1907.)\n_START_PARAGRAPH_\nAntun Milovan (Re\xc5\xbeanci, 30. o\xc5\xbeujka 1907. - 22. o\xc5\xbeujka 1945.), hrvatski preporoditelj, narodnjak kr\xc5\xa1\xc4\x87anskog usmjerenja, suradnik i prijatelj sve\xc4\x87e\xc2\xadnika, antifa\xc5\xa1ist i antikomunist, mu\xc4\x8denik komunizma iz sela Re\xc5\xbeanaca. Bio je na glasu kao skrban otac obitelji, napredan poljoprivrednik, istinski revan i aktivan vjernik. Bio je iz redova narodnjaka, ali se nije slagao s komunisti\xc4\x8dkim idejama te je zbog povezanosti sa sve\xc4\x87enstvom bili sumnji\xc4\x8deni i ubijen.  Odudarao je o drugih narodnjaka, jer mu je narodnja\xc5\xa1tvo bilo hrvatski a ne jugoslavenski orijentirano.\n_START_SECTION_\n\xc5\xbdivotopis\n_START_PARAGRAPH_\nRodio se u u selja\xc4\x8dkoj, vjerni\xc4\x8dkoj i narodnja\xc4\x8dkoj, brojnoj i gospodarski naprednoj obitelji. Obitelj mu je \xc5\xbeivjela u obiteljskoj zadruzi kakvih je jo\xc5\xa1 izme\xc4\x91u dva rata bilo mnogo diljem Istre. Dali su mnoge sve\xc4\x87enike. Antunov brat Marijan je \xc5\xbeupnik u Savudriji, a ne\xc4\x87ak Milan \xc5\xbeupnik u Premanturi i dekan pulskoga dekanata. Antun je imao petero djece, od koje su trojica po\xc5\xa1la sve\xc4\x87eni\xc4\x8dkim putem: Miroslav je \xc5\xbeupnik Gospe od mora u Puli i kanonik pulskog katedralnog kaptola, Vjekoslav je obna\xc5\xa1ao slu\xc5\xbebu tajnika BKJ i zatim HBK u Zagrebu do 1997., a od 1998. obna\xc5\xa1ao je slu\xc5\xbebu postulatora u kauzi za beatifikaciju sluge Bo\xc5\xbejega Miroslava Bule\xc5\xa1i\xc4\x87a. Sin Ivan dugo je godina bio \xc5\xbeupnik u Rovinju i na tom ga je mjestu zateklo imenovanje za pore\xc4\x8dko-pulskog biskupa koncem 1997. godine. _NEWLINE_U obiteljskoj zadruzi su \xc5\xbeivjela trojica bra\xc4\x87e pod istim krovom. Antun je bio najstariji sin i poslije o\xc4\x8deve smrti njegova je rije\xc4\x8d bila glavna, ali nikad se nije nametao, nego s bra\xc4\x87om strpljivo i uz mnogo truda borio se u \xc5\xbeivotu. Kao dje\xc4\x8dak je uspio zavr\xc5\xa1iti hrvatsku pu\xc4\x8dku \xc5\xa1kolu prije dolaska Italije, koja je ubrzo po\xc4\x8dela sustavno istrebljivati hrvatski jezik u \xc5\xa1kolama i u svagdanjem \xc5\xbeivotu. Unaprijedio je o\xc4\x8devinu primjenom tada najsuvremenijih agrotehni\xc4\x8dkih metoda, u Istri koja je onda bila gospodarski zaostala: nabavio je poljoprivredne strojeve kojima su baratali i sinovi sjemeni\xc5\xa1tarci. Kao najstariji brat prije i za vrijeme rata talijanskim je zakonom bio oslobo\xc4\x91en vojne obveze, jer se morao brinuti za brojnu obitelj. _NEWLINE_Za talijanske vlasti \xc5\xa1irio je hrvatske knjige koje je Bo\xc5\xbeo Milanovi\xc4\x87 putem Dru\xc5\xbebe sv. Mohora za Istru tiskao u Trstu. Distribucija i posjedovanje bile su rizi\xc4\x8dne, premda su dobili dozvolu od talijanskih vlasti, ali te\xc5\xa1kom mukom. Karabinjeri i fa\xc5\xa1isti su protuzakonito plijenili knjige, \xc4\x8ditatelje zlostavljali, a povjerenike globili i zatvarali. Milovan je bio na\xc4\x8ditan. Primao je hrvatski tisak, zagreba\xc4\x8dki Glasnik Srca Isusova i sarajevsku Nedjelju. \xc4\x8clanke i izreske koji su tuma\xc4\x8dili komunisti\xc4\x8dke zablude, prepisivao i dijelio dalje znancima i istomi\xc5\xa1ljenicima. Iz na\xc4\x8ditanosti dobrim knjigama oblikovalo se njegovo narodnja\xc5\xa1tvo hrvatskih boja. Na nedjelje i blagdane u obli\xc5\xbenjoj crkvi Sv. Germana predvodio je pu\xc4\x8dku pobo\xc5\xbenost uz moljenje krunice, \xc4\x8ditanje nabo\xc5\xbenog \xc5\xa1tiva i pjevanje crkvenih pjesama. Utemeljeno je pretpostaviti da je i Milovan podupirao i \xc5\xa1irio narodnja\xc4\x8dki duh i bu\xc4\x91enje nacionalne svijesti osnivanjem i \xc5\xa1irenjem tzv. "trojki" istomi\xc5\xa1ljenika. Tako su hrvatski narodnjaci pasivnim i zavjereni\xc4\x8dkim otporom borili se protiv potalijan\xc4\x8divanja Hrvata, a talijanska policija to nije uspjela otkriti, te su metodu u trojkama i prodiranja u narod Svetvin\xc4\x8den\xc5\xa1tine prihvatili i prvi partizanski organizatori NOP-a i NOB-a._NEWLINE_Do pred rat je radio u pulskom brodogradili\xc5\xa1tu. Ondje se koncem 1941. godine upoznao i sprijateljio s tajnim \xc5\xa1iriteljem komunisti\xc4\x8dke ideologije i narodnooslobodila\xc4\x8dkog pokreta Mijom Pikuni\xc4\x87em (poslije rata \xc4\x8dlan vrha OZNE na Pul\xc5\xa1tini), premda su bili o\xc4\x8digledno suprotnih stajali\xc5\xa1ta. Dok se tijekom rata Pikuni\xc4\x87 skrivao kod Milovanove obitelji, poku\xc5\xa1ao je nagovoriti Milovana neka pristupi partizanima i preuzme slu\xc5\xbebu seoskog odbornika, \xc5\xa1to je Antun odbio, jer kao aktivan vjernik nije \xc5\xbeelio sura\xc4\x91ivati sa zadojenima komunisti\xc4\x8dkom ideologijom. Antun je podupirao narodnooslobodila\xc4\x8dki pokret koliko mu je savjest dopu\xc5\xa1tala i nije se dao uvu\xc4\x87i u jugokomunisti\xc4\x8dke strukture u tom pokretu. _NEWLINE_Po\xc4\x8detkom 1944. \xc5\xa1irio je veliki zidni hrvatski kalendar koji je Bo\xc5\xbeo Milanovi\xc4\x87 bio izdao dozvolom njema\xc4\x8dkih osvaja\xc4\x8dkih vlasti. Jugokomunisti\xc4\x8dki partizanski \xc4\x8delnici Istre pobjesnili su zbog toga, napadali i osu\xc4\x91ivali Milovana. Milovan je kao svjetovnjak bio uklju\xc4\x8den u vjerski \xc5\xbeivot. Aktivno je sudjelovao u pripremama sve\xc4\x87eni\xc4\x8dkog re\xc4\x91enja i mlade mise ro\xc4\x91aka Miroslava Bule\xc5\xa1i\xc4\x87a. Zbog toga su ga jugokomunisti\xc4\x8dki sekta\xc5\xa1i okrutno ubili potkraj o\xc5\xbeujka 1945. godine. _NEWLINE_Ka kraju rata rasla je podjela u rodnim mu Re\xc5\xbeancima. Razumni antifa\xc5\xa1isti bili su odani vjeri zbog \xc4\x8dega su ih zvali "Mali Vatikan", Drugi dio, zaslijepljen i indoktriniran ljevi\xc4\x8darskom i jugokomunisti\xc4\x8dkom ideologijom i propagandom, zvali su "Mala Moskva". Zavist jugokomunisti\xc4\x8dkih sekta\xc5\xa1a rasla je kako je rastao Antunov ugled. Podbadali su podmuklo za njegovu osudu. Zadnje rije\xc4\x8di \xc5\xa1to je 22. o\xc5\xbeujka 1945. zapisao u pismu sinu bile su "Zlo se pi\xc5\xa1e po svoj Istri, osobito sve\xc4\x87enici su postali "banditi". U stan su usred no\xc4\x87i banule tad neke osobe s partizanskim kapama i oznakama, dobro naoru\xc5\xbeane, otele ga i odvele. Odveli su ga u neki ka\xc5\xbeun gdje mu je ozna\xc5\xa1 u krugu istomi\xc5\xa1ljenika izrekao smrtnu osudu. Tijelo su mu bacili u neku jamu. Partizanski Hrvatski list od 12. travnja 1945. izvijestio je o osudi na smrt strijeljanjem, no svjedo\xc4\x8danstvo jednog prvoborca, Antunova prijatelja, govori da je izvr\xc5\xa1enje presude bilo mnogo zvjerskije. _NEWLINE_Nikad ga nisu rehabilitirali, nego su zlo\xc4\x8din \xc5\xa1tovi\xc5\xa1e opravdavali te\xc5\xa1kim izmi\xc5\xa1ljenim podvalama i optu\xc5\xbebama u tisku i na sastancima. Klevete ("izdaja naroda", "dostavljao izvje\xc5\xa1taje njema\xc4\x8dkoj policiji", "pomagao pri hvatanju pojedinih na\xc5\xa1ih ljudi", "Gestapou dostavljao popis aktivista JNOF-a", "zatra\xc5\xbeio je od Nijemaca da u Re\xc5\xbeancima postave domobranski garnizon", "kriv je za \xc4\x8deste upade Nijemaca", "priznao krivnju") su se nekriti\xc4\x8dki ponavljale i u kasnijim napisima i interpretacijama (pr. Mario Mikoli\xc4\x87, Herman Bur\xc5\xa1i\xc4\x87 i dr.). Jugokomunisti\xc4\x8dki povjesni\xc4\x8dari su revno prepri\xc4\x8davali te la\xc5\xbei sve do demokratskih promjena. Tako se pokazalo da istarske narodnjake i vjernike nije uspio u\xc5\xa1utkati fa\xc5\xa1izam kroz 25 godina sustavnog odnaro\xc4\x91ivanja, nego istrijebiti bezdu\xc5\xa1ni komunizam koji je ne samo u\xc5\xa1utkao nego je domoljube proglasio "narodnim neprijateljima, izdajicama svoga naroda i slugama okupatora"._NEWLINE_Upitno je je li ubijen po odluci suda ili po slobodnom naho\xc4\x91enju ozna\xc5\xa1a. Kotarski sud u Puli rije\xc5\xa1io molbu Antunova brata Mihe kad je zatra\xc5\xbeio sudsko progla\xc5\xa1enje mrtvim brata Antuna. Sud je rje\xc5\xa1enjem od 31. listopada 1950. za dan smrti odredio "dan koji je slijedio prvu godi\xc5\xa1njicu prestanka ratnog neprijateljstva poslije drugog svjetskog rata": Antun je bio mjeseca o\xc5\xbeujka 1945. godine po no\xc4\x87i odveden "po nepoznatim osobama u nepoznatom pravcu, te se od tada do danas nikome nijejavio, a niti ku\xc4\x87i povratio." Antunovu je obitelj op\xc4\x87inski NOO maltretirao zahtjevima davanja za novu vlast._NEWLINE_Dugo poslije rata neki su prvoborci \xc5\xbealili \xc5\xa1to nisu mogli spasiti nedu\xc5\xbenog Milovana. Prema rije\xc4\x8dima jednog seoskog odbornika i Antunova kuma, Milovan je odveden bez njegova znanja, a kamoli odobrenja. To je bila praksa pepekovaca ((organizacije "Protiv pete kolone") koji su odvodili \xc5\xbertve uz pristanak odbornika, no ako ovaj ne bi pristao, \xc5\xbertvi nije bilo spasa, jer bi ozna\xc5\xa1i prevarili odbornika i \xc5\xbertvu odveli kad bi on poslovno bio odsutan. Tih su mjeseci \xc4\x8dlanovi SKOJ-a i USAOH-a (Ujedinjeni savez antifa\xc5\xa1isti\xc4\x8dke omladine Hrvatske) vrlo su marljivo uz razne zada\xc4\x87e "likvidirali \xc5\xa1pijune".'